<classify> SERIKALI ya Mapinduzi ya Zanzibar imesema inakusudia kuifanyia marekebisho Sheria ya Vileo ya Mwaka 1929 ili kuondoa kasoro zilizojitokeza ambazo zimesababisha malalamiko mengi kwa jamii.Naibu Waziri wa Ofisi ya Rais, Tawala za Mikoa na Serikali za Mitaa, Shamata Shaame ameyasema hayo wakati anajibu swali la Mwakilishi wa Jimbo la Paje, Jaku Hashim Ayoub aliyetaka kujua lini sheria ya vileo itafanyiwa marekebisho pamoja na kupambana na nyumba za starehe zinazoendesha biashara ya ulevi karibu na nyumba za makazi ya wananchi.Shaame amesema sheria ya vileo ni ya muda mrefu ambayo imerithiwa kutoka kwa wakoloni wa Kiingereza na wakati umefika kufanyiwa marekebisho ili kwenda sambamba na mabadiliko ya wakati.Amesema marekebisho ya sheria hiyo yapo katika hatua za mwisho ambapo wajumbe wametakiwa kuichangia na kuiboresha sheria hiyo wakati itakapofikishwa mbele ya Baraza la Wawakilishi.Mheshimiwa Spika serikali ipo katika hatua za mwisho za kuleta marekebisho ya sheria ya vileo ili kuiboresha kwa lengo la kuondoa kasoro mbali mbali zilizojitokeza, amesema.Hata hivyo Shamata amewataka wananchi kujitokeza kuweka pingamizi wakati wanapoona zipo nyumba zinazoendesha biashara ya vileo kinyume na sheria.Amesema njia pekee ya kuzuia biashara ya ulevi ni wananchi kujitokeza na kuweka pingamizi katika mikutano inayofanywa katika maeneo mbalimbali.  <topic>: KITAIFA 